Pia Christmas-Møller (KF), 2001-04-19:
Jeg vil gerne indledningsvis slå fast, at for Det Konservative Folkeparti er enhver form for kønsdiskrimination uacceptabel. Vi kan ikke acceptere, at man diskriminerer på baggrund af køn.
Det vil vi bekæmpe med de midler, der er egnede til det.
Lige løn for lige arbejde er en gammel sag, som vi også har kæmpet for i mange år.
Og i det omfang, vi stadig væk har problemer med at få lige løn for det samme arbejde, jamen så skal de sager rejses, de skal retsforfølges, og der skal finde en afgørelse sted; ingen kan være i tvivl om det.
Vi fik også for et lille års tid siden en ændring af ligestillingsloven, som forbedrer mulighederne for at få rejst disse sager.
Og det ser vi frem til at vi får nogle gode resultater af.
Det lovforslag, vi har på bordet i dag, falder i to hoveddele.
Første del handler om at sikre større åbenhed omkring lønforholdene.
Jeg vil gerne her kvittere for Socialdemokratiets tilsagn om, at man målretter denne adgang til at videregive oplysninger til alene at skulle finde sted i de sager, hvor formålet er at sikre lige løn.
Det ser jeg frem til at vi får præciseret under udvalgsarbejdet.
Det Konservative Folkeparti er grundlæggende enig i forslagets intention på dette felt, nemlig at sikre større åbenhed og at sikre, at den enkelte lønmodtager selv styrer, hvornår oplysningerne skal videregives, når det drejer sig om ligelønsdiskussioner og ligelønssager.
Det andet element, lovforslaget omhandler, er spørgsmålet om lønstatistik.
Vi har jo allerede været inde på nogle af problemstillingerne i dag, og jeg vil gerne, så kraftigt som det overhovedet kan lade sig gøre, anmode arbejdsministeren om at forelægge dette forslag for testpanelet.
Jeg kan simpelt hen ikke forestille mig, hvilke andre situationer der vil være mere relevante end netop denne.
Og jeg fatter ikke - slet ikke i betragtning af, hvor lang tid forslaget har været undervejs - at man ikke har benyttet testpanelet.
Men det vil jeg gerne opfordre til.
Jeg er overbevist om, at man her vil få mange nyttige oplysninger om, hvordan det allerede i dag foregår i det virkelige liv, og hvordan dette lovforslag fletter ind i de virkelige vilkår ude på virksomhederne.
Det andet, jeg vil sige om statistikdelen, er, at jeg synes, det er helt afgørende, at man sikrer, at dette lovforslag ikke ender med at være en bombe under LetLøn-ideen.
Første forudsætning er, at man sikrer, at dette lovforslag ikke træder i kraft, før man er sikker på, at LetLøn ikke alene er trådt i kraft lovgivningsmæssigt, men også virker, at man har redskaberne til rådighed.
Jeg mener, det vil være fuldstændig urimeligt at forestille sig, at man skulle stille krav til virksomhederne på et tidspunkt, hvor LetLøn-systemet ikke er i stand til at honorere de samme krav.
Jeg vil også gerne pege på: Hvad sker der, hvis det viser sig, at LetLøn ikke kan løfte problemet, sikre en ordentlig statistik?
Sender man så bolden videre til virksomhederne?
Bliver det så virksomhederne, der skal udarbejde statistikken og pålægges et enormt bureaukrati?
Eller hvad sker der?
Ligger det i forlængelse af dette lovforslag, eller vil der komme et nyt lovforslag?
Jeg vil meget gerne vide, hvordan det går i det øjeblik, man måtte konstatere, at LetLøn faktisk ikke er i stand til at levere den efterlyste vare.
Vi er for så vidt enige i den helt overordnede intention gående ud på at sikre lige løn, gående ud på at sikre, at vi får de redskaber, der er brug for for at sikre ligeløn.
Men de konkrete elementer, som ligger i lovforslaget, er vi dybt skeptiske over for.
Vi er stærkt nervøse for, at man ikke respekterer den enkelte lønmodtagers ret til anonymitet.
Vi er stærkt bekymret for, at forslaget vil pålægge virksomhederne voldsomt merbureaukrati i stedet for det, der jo var hensigten med LetLøn: at formindske det bureaukrati, der i forvejen er på virksomhederne.
Vi er nervøse for, at man opstiller nogle krav til virksomhederne, som man faktisk ikke har mulighed for at indfri.
Vi vil gå konstruktivt til udvalgsarbejdet.
Vi vil gerne i dialog med regeringen om forslaget.
Vi ser frem til, at regeringen giver testpanelet en chance for at udtale sig, så vi på det grundlag kan foretage de nødvendige drøftelser om forslagets videre skæbne.